迫晚風雪出省咏張公達紅梅之句
作者：鄭獬
朝代：宋

paragraphs: 雪花障路飛，飄濕紅杏韉。
歸馬碧蹄疾，踏破白玉田。
攬轡獨長想，物境真可憐。
朝紱未掛身，豪逸倚少年。
結客上高樓，珠箔遮碧天。
燒酒紫煙沸，割炙白膏鮮。
美人挪素手，笑弄琵琶絃。
醉眼生亂雲，不省到家眠。
俊遊或如失，倒指還摻然。
薄莫出華省，下馬燈已燃。
强笑破老顔，寄恨揮華箋。
翫世張公子，嗜酒真神仙。
拋擲咏紅梅，負伊清樽前。
再讀再三嘆，心斷空悁悁。
起予如繭絲，織愁成短篇。